Document ID: 32004D0682

ΑΠΌΦΑΣΗ ΤΗΣ ΕΠΙΤΡΟΠΉΣ
της 9ης Σεπτεμβρίου 2004
για τη χορήγηση πρόσθετων ημερών απουσίας από λιμένα στη Δανία και στο Ηνωμένο Βασίλειο σύμφωνα με το παράρτημα V του κανονισμού (ΕΚ) αριθ. 2287/2003 του Συμβουλίου
[κοινοποιηθείσα υπό τον αριθμό Ε(2004) 3407]
(Τα κείμενα στη δανική και στην αγγλική γλώσσα είναι τα μόνα αυθεντικά)
(2004/682/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2287/2003 του Συμβουλίου, της 19ης Δεκεμβρίου 2003, περί καθορισμού, για το 2004, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων και των συναφών όρων στα κοινοτικά ύδατα και, για τα κοινοτικά σκάφη, σε άλλα ύδατα όπου απαιτούνται περιορισμοί αλιευμάτων (1), και ιδίως το σημείο 6 στοιχείο γ) του παραρτήματος V,
Εκτιμώντας τα ακόλουθα:
(1)
Το σημείο 6 στοιχείο α) του παραρτήματος V του κανονισμού (ΕΚ) αριθ. 2287/2003 προσδιορίζει τον αριθμό ημερών κατά τις οποίες ορισμένα κοινοτικά αλιευτικά σκάφη μπορούν να απουσιάζουν από λιμένα στις γεωγραφικές περιοχές που καθορίζονται στο σημείο 2 του εν λόγω παραρτήματος από την 1η Φεβρουαρίου 2004 έως τις 31 Δεκεμβρίου 2004.
(2)
Το σημείο 6 στοιχείο γ) του εν λόγω παραρτήματος παρέχει το δικαίωμα στην Επιτροπή να χορηγεί πρόσθετο αριθμό ημερών κατά τις οποίες ένα σκάφος μπορεί να απουσιάζει από λιμένα ενώ φέρει επ’ αυτού οποιοδήποτε από τα αλιευτικά εργαλεία τα οποία καθορίζονται στο σημείο 4 του εν λόγω παραρτήματος επί τη βάσει των επιτευχθέντων αποτελεσμάτων των προγραμμάτων διακοπής των αλιευτικών δραστηριοτήτων από την 1η Ιανουαρίου 2002 για αλιευτικά σκάφη τα οποία αφορούν οι διατάξεις του εν λόγω παραρτήματος.
(3)
Η Δανία και το Ηνωμένο Βασίλειο υπέβαλαν δεδομένα σχετικά με τη διακοπή δραστηριοτήτων αλιευτικών σκαφών κατά το 2002 και 2003 που φέρουν επ’ αυτών βενθοπελαγικές τράτες, γρίπους ή παρόμοια συρόμενα εργαλεία μεγέθους ματιών ίσου ή μεγαλύτερου των 100 mm, εκτός από δοκότρατες.
(4)
Το Ηνωμένο Βασίλειο υπέβαλε δεδομένα σχετικά με τη διακοπή των δραστηριοτήτων αλιευτικών σκαφών κατά το 2002 και 2003 τα οποία φέρουν επ’ αυτών δοκότρατες μεγέθους ματιών ίσου ή μεγαλύτερου των 80 mm.
(5)
Ενόψει των υποβληθέντων δεδομένων, θα πρέπει να χορηγηθεί πρόσθετος αριθμός ημερών στη Δανία και στο Ηνωμένο Βασίλειο για αλιευτικά σκάφη που φέρουν επ’ αυτών τα εν λόγω αλιευτικά εργαλεία, τα οποία καθορίζονται στο σημείο 4 στοιχεία α) και β) του παραρτήματος V του κανονισμού (ΕΚ) αριθ. 2287/2003,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι ακόλουθες πρόσθετες ημέρες, σε σχέση με εκείνες οι οποίες καθορίζονται στο σημείο 6 στοιχείο α) του παραρτήματος V του κανονισμού (ΕΚ) αριθ. 2287/2003, χορηγούνται για κάθε ημερολογιακό μήνα σε σκάφη που φέρουν επ’ αυτών βενθοπελαγικές τράτες, γρίπους ή παρόμοια συρόμενα εργαλεία μεγέθους ματιών ίσου ή μεγαλύτερου των 100 mm, εκτός από δοκότρατες:
α)
Δανία: τρεις ημέρες·
β)
Ηνωμένο Βασίλειο: πέντε ημέρες.
Άρθρο 2
Πέντε πρόσθετες ημέρες, σε σχέση προς εκείνες που καθορίζονται στο σημείο 6 στοιχείο α) του παραρτήματος V του κανονισμού (ΕΚ) αριθ. 2287/2003, χορηγούνται στο Ηνωμένο Βασίλειο για κάθε ημερολογιακό μήνα σε σκάφη που φέρουν επ’ αυτών δοκότρατες μεγέθους ματιών ίσου ή μεγαλύτερου των 80 mm.
Άρθρο 3
Η παρούσα απόφαση απευθύνεται στο Βασίλειο της Δανίας και στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
Βρυξέλλες, 9 Σεπτεμβρίου 2004.

Labels: 18
6